Håvard Stubø

Håvard (Aasan) Stubø (født 1977) er en jazzgitarist og komponist fra Narvik.

Stubø kommer fra en musikalsk familie og begynte først med piano i 8-9-årsalder, deretter å spille gitar som 12-åring – først rock, men etter hvert jazz. Han studerte filosofi og engelsk språk ved universitetet før han bestemte seg for å satse på musikken og begynte på Jazzlinja (NTNU) i 2000. I 2010–2012 tok han en mastergrad i utøvende jazz ved Norges musikkhøgskole.  Han nevner Jim Hall, John Scofield, Wes Montgomery, Jimi Hendrix, Julian Lage og Reine Fiske som inspirasjonskilder.

Under studiene spilte han i jazzgruppene Marita Røstad & Velvet Lounge Orchestra, i bandet Ping-Pong samt i trio med Tore Johansen og Roger Arntzen. Der traff han også Steinar Nickelsen og Håkon Mjåset Johansen, som han har gjort flere prosjekter sammen med.

Stubø har spilt med mange av landets fremste jazzmusikere, som Knut Risnæs, Dag Arnesen, Jon Pål Inderberg, og Jørn Øien. Han har skrevet et bestillingsverk for Rikskonsertene sammen med Lars Myrvoll og Isak Gjertsen, og et for Vinterfestuka 2008.

Stubø driver eget plateselskap Bolage sammen med Tord Rønning Krogtoft. Han har vært leder av Narvik Jazzklubb, og i 2015 startet han Midtsommerjazzen. Han er også engasjert i Vinterfestuka, Narviks kulturfestival. Stubø er politisk engasjert som nestleder i Narvik SV (2025)  og står på valglista til Nordland SV.

 Musikalsk familie 
Håvard Stubø er sønn av den anerkjente jazzgitaristen Thorgeir Stubø, og spiller på en Hagström-gitar som tilhørte faren. 

Hans søsken er jazzvokalisten Kjersti Stubø og teaterregissøren Eirik Stubø. I 2018 samarbeidet han med Kjersti på albumet Notis, der hun skrev norske tekster til noter og musikk de fant etter faren. Albumet ble utgitt under navnet Kjersti Stubø Kvintett. Sammen med broren Eirik har han laget teaterforestillingen Sorga kler Elektra (2012), der musikken besto av noen jazzstandarder, noen poplåter og egne komposisjoner av Håvard Stubø i samarbeid med Steinar Nickelsen og Erik Nylander. I 2024 samarbeidet de igjen om Jazz på nynorsk ved Det Norske Teatret.

 Bandkonstellasjoner 

 Jupiter (2000–) 
Den norsk-svenske jazzgruppa Jupiter ble opprinnelig startet som en trio rundt milleniumsskiftet da Stubø studerte sammen med Steinar Nickelsen (orgel). De fikk med seg Magnus Forsberg (trommer) og fra 2006 ble de en kvartett da også Jonas Kullhammar (saksofon) kom med. Siden 2017 har Johan Holmegard (Dungen) overtatt på trommer. 

I hovedsak fremfører de Stubøs komposisjoner, men også de andre bandmedlemmene bidrar som låtskrivere på utgivelsene. På plata The Wild East (2022) er også faren representert, med låta «Sol, litt regn». Musikalsk beskrives stilen til gruppa som "svett og groovy orgeljazz".

Gruppa har spilt på festivaler som Kongsberg Jazzfestival, Moldejazz, Pori Jazzfestival (Finland) og Canal Street.

 Nordnorsk Kvintett / North (2002–) 
Nordnorsk Kvintett, også kjent som North, inkluderer – foruten Stubø på gitar – Trond Sverre Hansen (trommer), Atle Nymo (tenorsax), Andreas Amundsen (bass), og Jørn Øien (piano). Ved oppstart var Konrad Kaspersen med på bass. 

 Håvard Stubø Quartet (2009–) 
Stubøs kvartett under eget navn; Håvard Stubø Quartet, inkluderer Stubøs studiekamerat fra NTNU Håkon Mjåset Johansen (trommer), Knut Riisnæs (saksofon, fløyte) og Torbjörn Folke Zetterberg (bass). Stubø og Zetterberg står for komposisjonene. De spiller melodisk akustisk jazz; bop, med John Scofield, Jim Hall, Wayne Shorter og Eddie Harris som inspirasjonskilder.

Debutalbumet Way Up (Way Down) (2009) ble Spellemannsnominert og innkjøpt av Norsk Kulturråd. 

Gruppa har turnert blant annet i Japan, Russland, Kina og Ukraina. 

 Håvard Stubø Trio (2008, 2016–) 
Opprinnelig en jazztrio med Torstein Lofthus på trommer og bassist Roger Arntzen.

Senere en ny konstellasjon med Stubø, Lofthus og Daniel Formo (orgel), som spiller coverversjoner av pop- og rocklåter av artister som David Bowie, Neil Young og Kurt Cobain. Denne trioen ble opprinnelig satt sammen for Festspillene i Nord-Norge i 2016.

 Jazz & Fly Fishing (2009–) 
Jazz & Fly Fishing er et jazzband startet i 2009 etter en idé fra den finske jazzmusikeren Joona Toivanen og dokumentaristen Petri Luukkainen. Konseptet besto i å samle musikere som ville synes det var greit å stoppe turnébussen på egnede steder for å drive fluefiske. Bandet, som opprinnelig het Tight Lines Quartet, består av Toivanen, Stubø, den svenske trommeslageren Fredrik Hamrå og bassisten Tapani Toivanen (bror av Joona).

Den første sommeren turnerte de i Sverige, Finland og Norge med et filmteam på slep, noe som resulterte i en dokumentarserie. Etterpå har de fortsatt på egenhånd med å lage små videoer som mikser musikk, natur og fluefiske, som de publiserer på sosiale medier og egen nettside. I 2010 endret de navn til Jazz & Fly Fishing ("ingen brukte det andre navnet uansett").

De har gitt ut flere kritikerroste plater, turnert i USA og spilt mer enn 100 oppsetninger av forestillingen Second Nature (2018–2019) for skoleelever i Norge og Finland. Forestillingen var et samarbeidsprosjekt med den Guldbagge-vinnende animatøren Isak Gjertsen.

 Utmerkelser 

 Stubøprisen (2017)

 Diskografi 

 Solo 
 2008: Wes! (Bolage) – låter av Wes Montgomery – med Daniel Franck og Håkon Mjåset Johansen 

 Med Jupiter 
 2004: Ignition (Aim Records)
 2006: Live At Glenn Miller Café – med Jonas Kullhammar (Aim Records)
 2007: III2 – med Jonas Kullhammar (Bolage)
 2010: Atlantis (Bolage)
 2022: The Wild East (Moserobie Music Production)

 Med Håvard Stubø Quartet 

 2009: Way Up (Way Down) (Bolage)
 2011: Spring Roll Insomnia (Bolage)
 2014: Vilhelmina (Bolage)
 2020: Kautokeino undercover 

 Med Kjersti Stubø Kvintett 

 2018: Notis (Bolage)

 Med Jazz & Fly Fishing 

 Album 
 2011: Slow Walking Water (Bolage)
 2020: The Soundtrack Sesssions, Vol. 1: Sunsets and Cocktails (Bolage)
 2022: The Soundtrack Sessions, Vol. 2: Bags of Flavour (Bolage)

 EP 

 2009: Tight Lines Quartet

 DVD 
 2012: Season 1: One Second of Magic (Sherpa Distribution)

 Referanser 

 Eksterne lenker 

 Jazz & Fly Fishing på Vimeo
 Jazz & Fly Fishing på YouTube

Kategori:Norske jazzgitarister
Kategori:Personer fra Narvik kommune